(2) ปัจจัยความเสี่ยง

นโยบายการบริหารความเสี่ยง

(1) บริษัทฯ กำหนดให้ผู้บริหารและพนักงานในหน่วยงานต่าง ๆ
    ให้ความสำคัญกับการบริหารความเสี่ยง
    โดยให้มีบทบาทและส่วนร่วมในการพัฒนาการบริหารความเสี่ยงขององค์กร
    และมีความเข้าใจในหน้าที่ความรับผิดชอบที่เกี่ยวข้องกับการบริหารความเสี่ยงต่าง ๆ
    ขององค์กร

(2) จัดให้มีกระบวนการบริหารความเสี่ยงที่มีประสิทธิภาพประสิทธิผลในทุกขั้นตอนของการดำเนินงานตามหลักการกำกับดูแลกิจการที่ดี
    (Good Corporate Governance)
    เพื่อช่วยลดโอกาสของการเกิดความเสี่ยงและผลกระทบจากความเสี่ยง
    ลดความไม่แน่นอนในผลการดำเนินงานโดยรวม และเพิ่มโอกาสแห่งความสำเร็จมากขึ้น

(3) ดำเนินการและสนับสนุนการบริหารความเสี่ยงให้ประสบความสำเร็จทั่วทั้งองค์กรรวมทั้งการบริหารความเสี่ยงของบริษัทย่อย
    โดยการใช้ทรัพยากรอย่างมีประสิทธิภาพในการบ่งชี้ ประเมิน
    และจัดการความเสี่ยงในภาพรวมขององค์กรอย่างเหมาะสมและสอดคล้องกับสถานการณ์ที่เปลี่ยนแปลงไป

การบริหารความเสี่ยงที่สำคัญ

ในปี 2555 บริษัท ลานนารีซอร์สเซส จำกัด (มหาชน)
และบริษัทย่อยได้มีการประเมินและบริหารความเสี่ยงเพื่อป้องกันและลดผลกระทบที่อาจจะเกิดขึ้นดังต่อไปนี้

ความเสี่ยงด้านธุรกิจถ่านหิน

1.  ความเสี่ยงในการทำเหมืองและจัดหาถ่านหิน : บริษัทฯ
    ดำเนินการให้มีการสำรวจเพื่อประเมินปริมาณสำรองและคุณภาพของแหล่งถ่านหินอย่างละเอียดถี่ถ้วนเพื่อให้มั่นใจว่ามีปริมาณถ่านหินสำรองเพียงพอต่อการทำเหมืองและนำข้อมูลจากผลการสำรวจมาใช้เป็นข้อมูลพื้นฐานในการออกแบบและวางแผนการทำเหมือง
    (MINE MASTER PLAN)
    ตามหลักวิชาและตามมาตรฐานสากลก่อนการลงทุนและเปิดการทำเหมืองถ่านหิน
    ฉะนั้นปัจจัยเสี่ยงจากการทำเหมืองส่วนใหญ่จึงเป็นเรื่องของภัยธรรมชาติ
    โดยเฉพาะแหล่งถ่านหินในประเทศอินโดนีเซียซึ่งมักจะมีฝนตกชุกในแต่ละปี
    ทำให้การผลิตและการส่งมอบถ่านหินอาจมีอุปสรรคไม่เป็นไปตามเป้าหมายที่กำหนด
    ดังนั้นเพื่อเป็นการลดความเสี่ยงดังกล่าว บริษัทฯ
    จึงได้กำหนดให้ฝ่ายผลิตจัดเก็บสต๊อกถ่านหินสำเร็จรูปไว้ให้เพียงพอต่อการจำหน่ายตลอดเวลา
    โดยจะต้องสต๊อกถ่านหินสำเร็จรูปขั้นต่ำในปริมาณที่เพียงพอกับการจำหน่ายได้ไม่น้อยกว่า 1-2
    เดือนขึ้นไปตามข้อผูกพันที่มีการทำสัญญาขายถ่านหินล่วงหน้าไว้

สำหรับการจัดซื้อจัดหาถ่านหินจากแหล่งอื่นเข้ามาจำหน่ายในประเทศ
ซึ่งอาจจะต้องมีการจ่ายค่าถ่านหินล่วงหน้าบางส่วนนั้น
เพื่อเป็นการป้องกันความเสี่ยงในกรณีที่ผู้ขายไม่สามารถส่งมอบถ่านหินได้ตามสัญญา บริษัทฯ
ได้มีการคัดเลือกและจัดซื้อถ่านหินจากผู้ขายที่มีฐานะการเงินและผลประกอบการเป็นที่น่าเชื่อถือเท่านั้น
ในกรณีที่จะต้องจัดซื้อถ่านหินอย่างต่อเนื่องก็ได้กำหนดให้มีการวางหลักประกันการปฏิบัติตามสัญญาเป็นแต่ละรายแต่ละกรณีไป
รวมทั้งมีการตั้งสำรองเผื่อหนี้สงสัยจะสูญไว้ในบัญชีเพื่อไม่ให้มีผลกระทบต่อฐานะการเงินและการดำเนินงานในอนาคตเป็นจำนวนมาก

2.  ความเสี่ยงจากความผันผวนของราคาถ่านหิน :
    ราคาถ่านหินมักจะมีความผันผวนเช่นเดียวกับราคาน้ำมันหรือเชื้อเพลิงชนิดอื่นขึ้นอยู่กับอุปสงค์และอุปทานในตลาดซึ่งมักจะมีปัจจัยแวดล้อมเข้ามากระทบอยู่ตลอดเวลา
    เพื่อเป็นการลดผลกระทบอันอาจจะเกิดขึ้น บริษัทฯ
    จึงได้กำหนดให้มีการขายถ่านหินล่วงหน้าบางส่วนเพื่อช่วยลดความผันผวนของผลประกอบการจากธุรกิจถ่านหิน
    ตลอดจนมีการปรับแผนการผลิตและการขายถ่านหินทั้งในระยะสั้นและระยะกลางอยู่เสมอเพื่อลดผลกระทบในทางลบที่อาจจะเกิดขึ้นหากต้นทุนการผลิตถ่านหินเพิ่มสูงขึ้น
    รวมทั้งติดตามประเมินสภาวะตลาดและแนวโน้มราคาถ่านหินอยู่ตลอดเวลา
    เพื่อเลือกช่วงเวลาที่เหมาะสมในการตกลงราคาซื้อขายถ่านหินกับลูกค้าทั้งแบบกำหนดราคาคงที่
    (FIXED PRICE) และแบบอ้างอิงกับราคาถ่านหินในตลาดโลก (INDEX LINK)
    เพื่อให้ได้ราคาจำหน่ายที่ดี และมีความแน่นอนเรื่องรายได้มากขึ้น

3.  ความเสี่ยงในด้านการส่งมอบถ่านหิน : ส่วนใหญ่มาจากเหตุสุดวิสัย เช่น
    เกิดฝนตกหนักที่เหมืองทำให้ไม่สามารถผลิตถ่านหินได้ตามแผนงานที่กำหนด
    ซึ่งอาจส่งผลให้ไม่มีถ่านหินเพียงพอที่จะส่งมอบให้ลูกค้าทำให้ต้องเสียค่าปรับให้กับเรือที่มาจอดรับถ่านหิน
    (Demurrage)
    อย่างไรก็ตามความเสี่ยงนี้เป็นความเสี่ยงที่สามารถจำกัดขอบเขตความเสียหายได้โดยจัดให้มีระบบการติดตามข้อมูลการผลิตเพื่อให้ทราบปริมาณการผลิตและคุณภาพของ
    สต๊อกถ่านหินอยู่ตลอดเวลา
    และทำให้สามารถปรับเปลี่ยนแผนการผลิตและกำหนดการส่งมอบถ่านหินได้ล่วงหน้า
    นอกจากนั้นบริษัทย่อยในประเทศอินโดนีเซียได้เพิ่มแหล่งการผลิตและพื้นที่กองเก็บถ่านหินอีก 1
    แหล่งซึ่งสามารถกองเก็บถ่านหินได้เพิ่มขึ้นอีกประมาณ 120,000 ตัน ทำให้บริษัทฯ
    สามารถสต๊อกถ่านหินได้เพิ่มมากขึ้น
    และลดความเสี่ยงในเรื่องการส่งมอบถ่านหินลงได้ในระดับที่น่าพอใจ

4.  ความเสี่ยงจากการพึ่งพิงการขายถ่านหินให้ลูกค้ารายใหญ่ : ในปี 2555
    รายได้จากการขายถ่านหินของบริษัทฯ
    ส่วนใหญ่มาจากการขายถ่านหินของบริษัทย่อยในประเทศอินโดนีเซีย โดยในปี 2555
    บริษัทย่อยในประเทศอินโดนีเซียสามารถหาลูกค้ารายใหม่เพิ่มขึ้นเรื่อย ๆ
    โดยมีเป้าหมายที่จะไม่พึ่งพิงลูกค้ารายใดรายหนึ่งเกิน ร้อยละ 30 ของปริมาณการจำหน่าย
    กอปรกับการที่ถ่านหินยังมีราคาถูกกว่าเชื้อเพลิงชนิดอื่นอยู่มากทำให้มีผู้ประกอบการอุตสาหกรรมหันมาใช้ถ่านหินมากขึ้นทุกปีจึงมีอุปสงค์รองรับการหาลูกค้ารายใหม่
    ๆ อยู่ตลอดเวลา

5.  ความเสี่ยงเนื่องจากลูกค้าไม่ชำระหนี้ค่าถ่านหิน :
    การขายถ่านหินโดยส่วนใหญ่จะขายเป็นเงินเชื่อ ซึ่งบริษัทฯ
    และบริษัทย่อยจะให้สินเชื่อเฉพาะลูกค้าที่มีคุณภาพเท่านั้น ทั้งนี้บริษัทฯ
    ได้จัดตั้งคณะกรรมการพิจารณาการให้เครดิตแก่ลูกค้าเพื่อกลั่นกรองและเน้นการขายเชื่ออย่างระมัดระวัง
    นอกจากนั้นบริษัทฯ
    ยังได้จัดให้มีการตั้งสำรองเผื่อหนี้สงสัยจะสูญไว้ในบัญชีโดยพิจารณาจากคุณภาพและอายุหนี้ที่คงค้างเพื่อไม่ให้มีผลกระทบต่องบการเงินในอนาคตหากมีหนี้สูญเกิดขึ้น

6.  ความเสี่ยงด้านสินค้าทดแทน : แม้ว่าในรอบปี 2555
    ราคาถ่านหินจะมีความผันผวนขึ้นลงค่อนข้างมากแต่เมื่อเปรียบเทียบกับราคาต่อหน่วยของค่าความร้อนที่เท่ากันของเชื้อเพลิงทดแทนอย่างอื่นอันได้แก่
    น้ำมันเตา น้ำมันดีเซล
    และก๊าซธรรมชาติแล้วจะเห็นได้ว่าถ่านหินยังคงมีราคาต่อหน่วยของค่าความร้อนที่ต่ำกว่าเชื้อเพลิงอื่นมาก
    จึงประเมินได้ว่าความเสี่ยงด้านสินค้าทดแทนยังอยู่ในเกณฑ์ที่ต่ำมาก

7.  ความเสี่ยงด้านการเปลี่ยนแปลงปริมาณสำรองถ่านหิน :
    เพื่อลดความเสี่ยงจากการลดลงของปริมาณสำรองถ่านหิน บริษัทฯ
    มีนโยบายที่จะจัดซื้อจัดหาแหล่งถ่านหินแหล่งใหม่เพิ่มเติมเพื่อชดเชยปริมาณถ่านหินที่ใช้ไปในแต่ละปีอยู่ตลอดเวลา
    นอกจากนั้นบริษัทฯ
    ยังได้ว่าจ้างบริษัทที่ปรึกษาที่มีความเชี่ยวชาญด้านการประเมินปริมาณสำรองและการทำเหมืองมาทำการศึกษาเพื่อประเมินปริมาณสำรองและประสิทธิภาพของการวางแผนและการจัดการด้านการทำเหมือง
    (OPERATIONAL AUDIT)
    ของบริษัทย่อยเพื่อให้มั่นใจว่าการออกแบบการทำเหมืองและขั้นตอนการผลิตถ่านหินที่ดำเนินการอยู่ถูกต้องและเหมาะสมสอดคล้องกับสภาพภูมิประเทศและลักษณะการวางตัวของแหล่งแร่เพื่อเป็นหลักประกันว่าการดำเนินงานทุกขั้นตอนของการผลิตถ่านหินเป็นไปตามมาตรฐานสากลและมีประสิทธิภาพประสิทธิผลสูงสุดเพื่อให้ปริมาณสำรองถ่านหินถูกนำไปใช้หาประโยชน์อย่างเต็มที่ในเชิงพาณิชย์

8.  ความเสี่ยงจากการดำเนินงานของผู้รับจ้างทำเหมืองถ่านหิน :
    บริษัทย่อยใช้วิธีการว่าจ้างผู้รับเหมาในการทำเหมืองถ่านหิน
    ดังนั้นหากผู้รับเหมาไม่สามารถดำเนินงานได้ตามแผนงานที่กำหนดไว้ย่อมส่งผลกระทบต่อการผลิตและการจำหน่ายถ่านหินของบริษัทฯ
    และบริษัทย่อย
    ฉะนั้นเพื่อป้องกันความเสี่ยงในเรื่องนี้จึงได้คัดเลือกเฉพาะผู้รับเหมาที่มีความน่าเชื่อถือ
    มีประสบการณ์และประวัติการทำงานที่ดี
    โดยจะทำสัญญาว่าจ้างผู้รับเหมามากกว่าหนึ่งรายและมีสัญญาจ้างอย่างต่ำสามปีเพื่อให้ผู้รับเหมามีปริมาณงานมากพอในการจัดหาแหล่งเงินทุนเพื่อใช้ในการจัดซื้อเครื่องจักรและใช้เป็นเงินทุนหมุนเวียน

9.  ความเสี่ยงจากการเปลี่ยนแปลงกฎเกณฑ์และนโยบายในประเทศที่บริษัทฯ ลงทุน : บริษัทฯ
    และบริษัทย่อยตะหนักถึงความเสี่ยงอันอาจจะเกิดขึ้นจากการเปลี่ยนแปลงกฎระเบียบและนโยบายของภาครัฐในประเทศอินโดนีเซีย
    ซึ่งการเปลี่ยนแปลงที่เกิดขึ้นอาจส่งผลกระทบต่อการดำเนินงานในอนาคตได้ โดยในรอบ 2-3
    ปีที่ผ่านมารัฐบาลอินโดนีเซียได้ออกกฎหมายเหมืองแร่ฉบับใหม่ (NEW MINING LAW)
    ซึ่งอาจจะส่งผลให้มีการออกกฎระเบียบที่เกี่ยวข้องกับด้านภาษีอากร
    หรือเปลี่ยนแปลงข้อตกลงในสัญญาสัมปทานทำเหมืองถ่านหิน (COAL CONTRACT OF WORK)
    ที่ทำไว้ ซึ่งอาจจะเป็นการเพิ่มภาระค่าใช้จ่ายให้กับผู้ประกอบการถ่านหินในอนาคต
    นอกจากนั้นรัฐบาลอินโดนีเซียได้เริ่มบังคับใช้กฎหมาย DMO (DOMESTIC MARKET
    OBLIGATION)
    ซึ่งกำหนดให้ผู้ประกอบการถ่านหินในประเทศต้องจำหน่ายถ่านหินส่วนหนึ่งเพื่อตอบสนองความต้องการใช้ถ่านหินในประเทศให้เพียงพอ
    และประกาศใช้ราคาจำหน่ายถ่านหินอ้างอิงซึ่งเป็นราคาขั้นต่ำสำหรับการจำหน่ายถ่านหินทั้งในประเทศและที่ส่งออกไปจำหน่ายต่างประเทศ
    เพื่อป้องกันไม่ให้ผู้ประกอบการถ่านหินจำหน่ายถ่านหินในราคาที่ต่ำเกินไปเพราะจะทำให้รัฐบาลเก็บภาษีหรือค่าธรรมเนียม
    (ROYALTY FEE) ได้น้อย อย่างไรก็ตามมาตรการดังกล่าวยังไม่ส่งผลกระทบกับบริษัทฯ
    และบริษัทย่อยอย่างมีนัยสำคัญ

ความเสี่ยงด้านธุรกิจเอทานอล

บริษัท ไทย อะโกร เอ็นเนอร์ยี่ จำกัด (มหาชน) (“TAE”)
ซึ่งเป็นบริษัทย่อยในประเทศไทยที่ประกอบธุรกิจผลิตเอทานอลเพื่อใช้ผสมกับน้ำมันเบ็นซินในอัตราส่วนต่างๆ
เป็นน้ำมันแก๊สโซฮอล์ E10, E20 และ E85 ใช้เป็นเชื้อเพลิงสำหรับรถยนต์
โดยได้มีการประเมินและบริหารความเสี่ยงเพื่อป้องกันและลดผลกระทบที่อาจจะเกิดขึ้นดังต่อไปนี้

(1) ความเสี่ยงจากนโยบายรัฐบาล :
    มักจะขาดความต่อเนื่องและเปลี่ยนแปลงเมื่อมีการผลัดเปลี่ยนรัฐบาลใหม่ซึ่งจะส่งผลกระทบต่อผู้ประกอบการที่ไม่สามารถปรับตัวได้ทัน
    ปัจจุบันรัฐบาลได้ดำเนินมาตรการเพื่อเพิ่มอุปสงค์เอทานอลให้ขยายตัวเป็นไปตามเป้าหมายที่กำหนดไว้ในแผนพลังงานทดแทน
    15 ปี (พ.ศ. 2551-2565) โดยมีนโยบายที่สำคัญคือการยกเลิกการจำหน่ายน้ำมันเบ็นซิน 91
    ตั้งแต่วันที่ 1 มกราคม 2556 เป็นต้นไป
    แต่ในขณะเดียวกันรัฐบาลก็มีนโยบายให้กระทรวงพลังงานช่วยส่งเสริมการผลิตเอทานอลจากมันสำปะหลังให้มากขึ้นเพื่อช่วยให้อุปสงค์มันสำปะหลังเพิ่มมากขึ้นและช่วยไม่ให้ราคามันสำปะหลังตกต่ำเพื่อสนับสนุนโครงการรับจำนำและแทรกแซงตลาดมันสำปะหลังตามนโยบายของรัฐบาล
    โดยคณะกรรมการบริหารนโยบายพลังงานได้กำหนดสัดส่วนการใช้เอทานอลที่ผลิตจากกากน้ำตาลและมันสำปะหลังเป็นร้อยละ
    62 ต่อ 38 จากสัดส่วนเดิมที่ประมาณร้อยละ 80 ต่อ 20
    โดยไม่ปล่อยให้มีการแข่งขันอย่างเสรีที่ผู้ค้าน้ำมันจะเลือกซื้อเอทานอลที่ผลิตจากวัตถุดิบใดก็ได้เท่ากับเป็นการกีดกันผู้ผลิตเอทานอลที่ผลิตจากกากน้ำตาลทำให้ไม่สามารถขยายตลาดหรือเพิ่มปริมาณการจำหน่ายให้สูงขึ้นได้
    ซึ่ง TAE
    ก็ต้องปรับตัวและพยายามบริหารจัดการด้านการผลิตและการจำหน่ายเอทานอลเพื่อความอยู่รอดในธุรกิจนี้ต่อไป

(2) ความเสี่ยงด้านราคาขายเอทานอล : ความต้องการใช้เอทานอลในปี 2555
    ยังค่อนข้างต่ำคิดเป็นร้อยละ 43
    ของกำลังการผลิตเอทานอลทั้งอุตสาหกรรมจึงทำให้เกิดภาวะอุปทานเอทานอลล้นตลาด
    (EXCESS SUPPLY)
    และมีผู้ประกอบการเอทานอลบางรายหันไปส่งออกแทนโดยมีการส่งออกเอทานอลในปี 2555
    เพิ่มขึ้นเป็นสองเท่าจากปี 2554 ที่มีการส่งออกประมาณ 140 ล้านลิตร
    คาดว่าอุปสงค์เอทานอลจะเพิ่มขึ้นอย่างมีนัยสำคัญในปี 2556
    ตามนโยบายรัฐบาลที่ยกเลิกการจำหน่ายน้ำมันเบ็นซิน 91
    ดังกล่าวข้างต้นแต่ก็ยังมีอุปทานเอทานอลส่วนเกินอยู่มากกอปรกับการกำหนดสัดส่วนการใช้เอทานอลที่ผลิตจากกากน้ำตาลและมันสำปะหลังเป็นร้อยละ
    62 ต่อ 38
    ซึ่งจะส่งผลให้เกิดการแข่งขันด้านราคาระหว่างกลุ่มผู้ผลิตเอทานอลที่ใช้วัตถุดิบประเภทเดียวกันมากขึ้น
    ซึ่ง TAE
    ก็จะต้องพยายามขายเอทานอลให้ได้ราคาที่ดีที่สุดและมีกำไรเพื่อความอยู่รอดในธุรกิจนี้ต่อไป

(3) ความเสี่ยงด้านวัตถุดิบในการผลิตเอทานอล : TAE
    จะต้องใช้กากน้ำตาลและมันสำปะหลังเป็นวัตถุดิบหลักในการผลิตเอทานอลซึ่งมีความผันผวนทั้งด้านปริมาณและราคาค่อนข้างสูงในแต่ละปีเนื่องจากเป็นผลผลิตทางการเกษตรที่มีการเปลี่ยนแปลงตามฤดูกาลในแต่ละปี
    ถ้าผลผลิตปีใดดีราคาก็อาจจะถูก ถ้าผลผลิตปีใดไม่ดีราคาก็อาจจะแพง TAE
    จึงได้ปรับเปลี่ยนขบวนการผลิตเอทานอลให้สามารถใช้ได้ทั้งวัตถุดิบประเภทแป้งและน้ำตาลควบคู่กันไปเพื่อเพิ่มความยืดหยุ่นในการบริหารจัดการด้านวัตถุดิบให้คล่องตัวรวมทั้งเจรจาทำสัญญาซื้อวัตถุดิบระยะยาวจากผู้ผลิตหลาย
    ๆ รายเพื่อลดความเสี่ยงด้านวัตถุดิบในระยะยาว

ความเสี่ยงทางการเงิน

(1) ความเสี่ยงเกี่ยวกับเงินกู้ : บริษัท ลานนารีซอร์สเซส จำกัด (มหาชน)
    ไม่มีการกู้เงินในรอบปี 2555 จึงไม่มีความเสี่ยงเกี่ยวกับเงินกู้แต่อย่างใด บริษัท ไทยอะโกร
    เอ็นเนอร์ยี่ จำกัด (มหาชน) (“TAE”)
    เป็นบริษัทย่อยเพียงแห่งเดียวที่มีการกู้เงินมาใช้ในการดำเนินงานซึ่งมีการบริหารเกี่ยวกับเงินกู้ดังนี้

    1.  TAE มีวงเงินกู้ระยะสั้นกับธนาคารพาณิชย์หลายแห่งซึ่ง ณ วันสิ้นปี 2555
        มีเงินกู้ระยะสั้นคงค้าง 513 ล้านบาท
        ซึ่งกู้มาใช้เป็นเงินทุนหมุนเวียนในการจัดซื้อวัตถุดิบเป็นส่วนใหญ่
        โดยกู้เป็นตั๋วสัญญาใช้เงินฉบับละไม่เกิน 3 เดือน อัตราดอกเบี้ยคงที่ร้อยละ 3.95 -
        4.85 ต่อปี
        จึงไม่มีความเสี่ยงจากการเปลี่ยนแปลงอัตราดอกเบี้ยในอนาคตมากนักเนื่องจากเป็นการกู้ยืมเงินช่วงสั้นๆ
        ตามอัตราดอกเบี้ยในท้องตลาดในขณะที่กู้เงินดังกล่าว

    2.  TAE
        ได้ทำสัญญาเงินกู้ระยะยาวเป็นสกุลเงินบาทจากธนาคารพาณิชย์ในประเทศแห่งหนึ่งเพื่อนำมาลงทุนก่อสร้างโรงงานผลิตเอทานอลสายการผลิตที่
        2 ขนาดกำลังการผลิต 200,000 ลิตรต่อวัน ซึ่ง ณ วันสิ้นปี 2555
        ยังมีเงินกู้ระยะยาวคงค้าง 720 ล้านบาท ซึ่งจะต้องผ่อนชำระคืนต้นเงินกู้อีก 4 ปีตั้งแต่ปี
        2556 - 2559 โดยชำระปีละ 2 งวดๆ ละ 90 ล้านบาท อัตราดอกเบี้ยลอยตัว
        THBFIX 3 เดือน + 2.10 % ต่อปีซึ่งที่ผ่านมา TAE
        ยังไม่มีปัญหาผิดนัดผิดสัญญาเงินกู้ที่ทำไว้แต่อย่างใด โดยมีการบริหารความเสี่ยงดังนี้

    1.  TAE
        ได้ขอให้ธนาคารผู้ให้กู้ลดอัตราดอกเบี้ยตามสถานการณ์ทางการเงินที่เปลี่ยนแปลงไปโดยธนาคารผู้ให้กู้ได้ปรับลดอัตราดอกเบี้ยเงินกู้ระยะยาวจากอัตราปกติ
        THBFIX 3 เดือน + 2.10 % ต่อปีลดลงเหลือTHBFIX 3 เดือน + 1.85%
        ต่อปีจนถึงวันที่ 31 ธันวาคม 2555 และลดลงเหลือ THBFIX 3 เดือน + 1.95 % ต่อปี
        จนถึงวันที่ 31 ธันวาคม 2556
        โดยจะต้องติดตามแนวโน้มอัตราดอกเบี้ยรวมทั้งใช้เครื่องมือทางการเงินเพื่อลดความเสี่ยงจากการเปลี่ยนแปลงอัตราดอกเบี้ยในอนาคต

    2.  TAE จะต้องดำรงอัตราส่วน DE (DEBT TO EQUITY RATIO) ไม่เกินกว่า 1.5 ต่อ 1
        และ DSCR (DEBT SERVICE COVERAGE RATIO) ไม่ต่ำกว่า 1.5 เท่าต่อ 1
        หากไม่สามารถดำรงอัตราส่วน DE และ DSCR
        ตามเกณฑ์ที่กำหนดข้างต้นก็จะต้องเพิ่มทุนจดทะเบียนเพื่อสำรองไว้จ่ายต้นเงินกู้และดอกเบี้ย
        มิฉะนั้นจะผิดสัญญาซึ่งอาจจะมีผลกระทบต่อสภาพคล่องและฐานะทางการเงินของบริษัทฯ
        และบริษัทย่อยดังกล่าว อย่างไรก็ตาม TAE ได้รับการผ่อนผันที่ไม่สามารถดำรงอัตราส่วน
        DSCR ตามเกณฑ์ที่กำหนดข้างต้นในปี 2555
        ที่ผ่านมาซึ่งยังไม่มีปัญหาการปฏิบัติผิดสัญญาเงินกู้ที่ทำไว้แต่อย่างใด

(2) ความเสี่ยงเกี่ยวกับเงินลงทุนในต่างประเทศ : บริษัท ลานนารีซอร์สเซส จำกัด (มหาชน)
    มีเงินลงทุนในบริษัทย่อยและบริษัทร่วมในต่างประเทศเป็นสกุลดอลลาร์สิงคโปร์,
    ดอลลาร์สหรัฐอเมริกาและรูเปียะห์อินโดนีเซีย
    ซึ่งเป็นการลงทุนระยะยาวที่ไม่ทราบกำหนดเวลาที่แน่นอนจึงไม่ได้ป้องกันความเสี่ยงไว้ในปัจจุบัน
    หากทราบกำหนดเวลาที่จะยกเลิกการลงทุนดังกล่าวก็สามารถป้องกันความเสี่ยงได้ในเวลาที่เหมาะสม

(3) ความเสี่ยงเกี่ยวกับอัตราแลกเปลี่ยนเงินตราต่างประเทศ : บริษัท ลานนารีซอร์สเซส จำกัด
    (มหาชน) มีรายได้จากการขายถ่านหินเป็นเงินบาท
    ส่วนการซื้อถ่านหินมาจำหน่ายจะซื้อเป็นเงินดอลลาร์สหรัฐอเมริกา
    ในขณะที่บริษัทย่อยในประเทศอินโดนีเซียมีรายได้จากการขายถ่านหินเป็นดอลลาร์สหรัฐอเมริกาแต่ค่าใช้จ่ายในการดำเนินงานจะชำระเป็นดอลลาร์สหรัฐอเมริกาและรูเปียะห์อินโดนีเซีย
    ส่วนบริษัทร่วมในประเทศสิงคโปร์มีรายได้เป็นดอลลาร์สหรัฐอเมริกา
    แต่ค่าใช้จ่ายดำเนินงานจะชำระเป็นดอลลาร์สหรัฐอเมริกาและดอลลาร์สิงคโปร์ ทำให้บริษัทฯ
    และบริษัทในเครือมีความเสี่ยงเกี่ยวกับอัตราแลกเปลี่ยนเงินตราต่างประเทศตามการเปลี่ยนแปลงค่าเงินสกุลต่างๆ
    ดังกล่าวข้างต้น ซึ่งได้ลดความเสี่ยงโดยการทำสัญญาซื้อขายเงินตราต่างประเทศล่วงหน้า
    (FORWARD EXCHANGE CONTRACTS)
    เมื่อมีรายการดังกล่าวเกิดขึ้นและหรือนำเงินตราต่างประเทศที่ได้รับเป็นสกุลดอลลาร์สหรัฐอเมริกาฝากเข้าบัญชีที่บริษัทฯ
    เปิดไว้กับธนาคารพาณิชย์ต่างๆ
    เพื่อใช้ชำระค่าถ่านหินและหรือรายการอื่นที่เป็นเงินตราต่างประเทศในอนาคต
    ซึ่งที่ผ่านมายังสามารถบริหารจัดการเกี่ยวกับอัตราแลกเปลี่ยนเงินตราต่างประเทศได้ในระดับที่น่าพอใจและยังไม่ส่งผลกระทบกับบริษัทฯ
    และบริษัทย่อยอย่างมีนัยสำคัญ

ปัจจัยอื่นที่มีผลกระทบต่อการตัดสินใจลงทุน

นอกจากรายการดังกล่าวข้างต้นแล้วบริษัทฯ และบริษัทย่อยไม่มีพันธะผูกพันใดๆ เกี่ยวกับการออกหุ้น
ใบสำคัญแสดงสิทธิ หลักทรัพย์แปลงสภาพ
หุ้นกู้หรือตราสารหนี้อย่างอื่นคงค้างทั้งในปัจจุบันและอนาคตตลอดจนไม่มีเหตุการณ์ผิดปกติร้ายแรงหรือเหตุการณ์สำคัญที่อาจจะมีผลกระทบต่อฐานะการเงินและผลการดำเนินงานของบริษัทฯ
และบริษัทย่อยในอนาคตอย่างมีนัยสำคัญ